ชงขึ้นบัญชีเจ้าหนี้นอกระบบ
ศูนย์ประสานงานลูกหนี้แห่งชาติเสนอรัฐบาลเปิดเสรี และขึ้นทะเบียนเจ้าหนี้นอกระบบ แนะรัฐนิรโทษกรรมจูงใจให้ขึ้นทะเบียน
25 เม.ย. 2559

ศูนย์ประสานงานลูกหนี้แห่งชาติเสนอรัฐบาลเปิดเสรี และขึ้นทะเบียนเจ้าหนี้นอกระบบ แนะรัฐนิรโทษกรรมจูงใจให้ขึ้นทะเบียน
นางกัลยาณี รุทระกาญจน์ เลขาธิการศูนย์ประสานงานลูกหนี้แห่งชาติ เปิดเผยว่า รัฐบาลควรขึ้นทะเบียนเจ้าหนี้นอกระบบและปล่อยให้มีการแข่งขันกันอย่างเสรี ด้วยวิธีการนี้รัฐบาลจะสามารถควบคุมเจ้าหนี้นอกระบบได้ สามารถรู้ว่ามีเจ้าหนี้กี่กลุ่มในพื้นที่จังหวัดใด 
ในขณะเดียวกันควรออกมาตรการจูงใจให้เจ้าหนี้นอกระบบมาขึ้นทะเบียนให้ถูกต้อง เช่น การนิรโทษกรรมเจ้าหนี้นอกระบบ กำหนดระยะเวลาให้มาขึ้นทะเบียนให้ถูกต้อง แต่หลังจากหมดเวลาที่ผ่อนปรนให้ขึ้นทะเบียนแล้ว รัฐบาลก็ต้องเข้มงวดในการใช้กฎหมายปราบปรามเจ้าหนี้นอกระบบอย่างจริงจัง
“การเปิดเสรีให้เจ้าหนี้นอกระบบปล่อยเงินกู้ โดยรัฐบาลไม่ต้องเสียเงินงบประมาณอะไร เพราะเจ้าหนี้นอกระบบจะมีการประเมินความเสี่ยงการให้เงินกู้เอง เพียงแต่กำหนดเพดานอัตราดอกเบี้ยไว้ที่ 30-36%  ยกตัวอย่างเหมือนกับที่นิวยอร์ก สหรัฐอเมริกาที่มีเจ้าหนี้นอกระบบสามารถที่จะปล่อยเงินกู้ให้แก่ลูกค้าได้อย่างเสรี โดยแต่ละเจ้าหนี้จะมีการแบ่งพื้นที่ดูแลลูกค้ากันแต่ละบล็อกๆ กันเอง และทำให้มีการแข่งขันกัน ซึ่งเจ้าหนี้ก็จะทราบใครเป็นลูกหนี้ดีก็จ่ายเงินตรงเวลา ก็พยายามที่จะรักษาฐานลูกค้าและมีการแข่งขันกันเองที่จะลดดอกเบี้ยพิเศษให้” นางกัลยาณี กล่าว
นางกัลยาณี กล่าวว่า การที่รัฐบาลให้ธนาคารของรัฐ เช่น ธนาคารออมสิน ธนาคารเพื่อการเกษตรและสหกรณ์ (ธกส.) เข้ามาแก้ไขปัญหาหนี้นอกระบบ หรือมาทำหน้าที่ปล่อยเงินกู้แข่งกับเจ้าหนี้นอกระบบ เป็นการสิ้นเปลื้องงบประมาณเปล่าๆ และมีต้นทุนค่าใช้จ่ายการดำเนินงานในการติดตามหนี้ที่สูงกว่าเจ้าหนี้นอกระบบ ซึ่งที่ผ่านมาทุกรัฐบาลมีนโยบายที่จะพยายามแก้ไขปัญหาหนี้นอกระบบมาหลายครั้ง หมดเงินงบประมาณไปเยอะแล้ว ทั้งการให้เงินกู้เพื่อที่จะให้ดึงหนี้นอกระบบเข้ามาในระบบ ก็ไม่ประสบความสำเร็จ รวมถึงการสนับสนุนให้มีการจัดตั้งนาโนไฟแนนซ์ก็ยังไม่สามารถแก้ไขปัญหาหนี้นอกระบบได้ 
“การที่เป็นรัฐบาล คสช.มีอำนาจไม่ต้องอาศัยเงินทุนจากนายทุน ไม่ต้องเกรงกลัวอิทธิพลใคร และไม่ต้องห่วงคะแนนเสียง รัฐบาลนี้จึงควรที่จะเร่งดำเนินการที่จะจัดระเบียบเจ้าหนี้นอกระบบ” นางกัลยาณี กล่าว 
นอกจากนี้ รัฐบาลควรรจัดตั้งศูนย์ให้คำปรึกษาลูกหนี้อย่างบูรณาการ ให้ความรู้ด้านการเงินกับลูกหนี้ การคิดคำนวณดอกเบี้ยให้เป็น ไม่ให้ถูกเจ้าหนี้เอาเปรียบ